КIуэкIуэ Казбек хуэзащ Иорданием и лIыкIуэу Урысей Федерацэм щыIэ Адайле Амджад
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек Правительствэм и Унэм дыгъуасэ щыхуэзащ Иордание Пащтыхьыгъуэм и чрезвычайнэ икIи полномочнэ лIыкIуэу Урысей Федерацэм щыIэ Адайле Амджад.
ЗэIущIэм щытепсэлъыхьащ экономикэ зэпыщIэныгъэхэм я унэтIыныгъэ нэхъыщхьэхэм. ЛъэныкъуитIми къыхагъэщащ мэкъумэшым, туризмэм я IэнатIэхэм, курорт-рекреацэ IэнатIэм щызэдэлэжьэнымкIэ хэкIыпIэшхуэхэр зэрыщыIэр.
ХьэщIэм Иорданием и пащтыхь Абдалла ЕтIуанэм и сэламыр Къэбэрдей-Балъкъэрым и унафэщIхэм, республикэм ис псоми къарихыжащ икIи зэдэлэжьэныгъэм зэрегугъум папщIэ фIыщIэ къахуищIащ. «Иорданиемрэ Къэбэрдей-Балъкъэрымрэ яку куэд щIауэ тхыдэ зэпыщIэныгъэхэр дэлъщ. Иджыпсту дэ фи щIыналъэм и экономикэм дызэрыдэлажьэр нэхъри дгъэбыдэну дыхьэзырщ», — жиIащ абы.
«Нобэ дэ Iуэхур тыдощIыхь Урысеймрэ Иорданиемрэ яку дэлъ зэпыщIэныгъэхэм я лъабжьэу ныбжьэгъугъэр зэрыщытым, ди къэралхэм я унафэщIхэр гуапагъэкIэ зэрызэпыщIам икIи республикэм иIэ полномочиехэм къриубыдэу ди къэралхэм яку дэлъ зэдэлэжьэныгъэр дгъэбыдэну дыхьэзырщ», — къыхигъэщхьэхукIащ КIуэкIуэ Казбек.
ЗэIущIэм хэтащ Иорданием и лIыкIуэ IуэхущIапIэу Урысей Федерацэм щыIэм и япэ секретарь Альбашир Мутасем, КъБР-м къегъэщIылIа федеральнэ инспектор Ткачев Евгений, УФ-м НэгъуэщI къэрал IуэхухэмкIэ и министерствэм и лIыкIуэу Минводы къалэм щы-Iэм и къалэнхэр зыгъэзащIэ Крутиневэ Марие, КъБР-м и Правительствэм и УнафэщIым и къуэдзэ Къардэн Мурат, КъБР-м экономикэ зыужьыныгъэмкIэ и министр Рахаев Борис сымэ.
